Nõukogu otsus,

6. november 2001,

ühenduse garantii andmise kohta Euroopa Investeerimispangale Põhjamõõtme raames Venemaa Läänemere valgalas asuvatele valitud keskkonnaprojektidele antavatest spetsiaalsetest laenudest tekkida võiva kahju suhtes

(2001/777/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 308,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades järgmist:

(1) Mõiste "Põhjamõõde" võeti kasutusele Euroopa Ülemkogu 10.–11. detsembri 1999. aasta Helsingi istungjärgul, kus kutsuti komisjoni üles esitama Põhjamõõtme tegevuskava. Euroopa Ülemkogu 2000. aasta juuni Feira istungjärgul võeti vastu Euroopa Liidu väliste ja piiriüleste strateegiate tegevuskava aastateks 2000–2003. Põhjamõõde hõlmab geograafilist piirkonda, mis ulatub läänes Islandini, idas Loode-Venemaani, põhjas Norra, Barentsi ja Kara mereni ning lõunas Läänemere lõunarannikuni.

(2) Põhjamõõtme eesmärk on käsitleda Põhja-Euroopa piirkondliku arengu eriküsimusi. Nende hulka kuuluvad karmid kliimatingimused, suured vahekaugused, eriti suured erinevused elustandardis, keskkonnaküsimused nagu probleemid tuumajäätmetega ja heitvete käsitlemisega, samuti ebapiisavad transpordi- ja piiriületusvõimalused. Põhjamõõtme abil püütakse intensiivistada piiriülest koostööd Euroopa Liidu ja selle naaberriikide ning -piirkondade vahel Põhja-Euroopas.

(3) Ühendus juba toetab mõnda keskkonnaprojekti Loode-Venemaal TACIS-programmi kaudu, mis muu hulgas juhib tähelepanu vajadusele vähendada keskkonnaohte ja saastet, sealhulgas piiriülest saastet. On põhjendatud, et ühendus tugevdab oma toetust Euroopa Investeerimispanga (EIP) piiratud laenude abil. Euroopa Investeerimispanga kaasamine tugevdaks ühenduse tegevuse mõju nii seeläbi, et suurenevad kasutada olevad rahasummad, kui ka seetõttu, et projektides osalevad panga professionaalsed projektitöörühmad.

(4) Nõukogu 12. märtsi 2001. aasta ECOFINi istungjärgul käsitleti eesistujariigi algatusel Loode-Venemaa keskkonnaprojektide põhjendusi, eelkõige Peterburi ja Kaliningradi piirkonnale ettenähtud Euroopa Investeerimispanga piiratud sihtprogrammile. Põhjenduses rõhutati järgmist: a) Euroopa Investeerimispank peab projekte hindama ja laenude andmist peab igal konkreetsel juhtumil eraldi otsustama panga juhatajate nõukogu. Küsimus ei ole seega üldises mandaadis laenuandmise kohta Venemaale; b) projektidel peab olema põhjendatud keskkonnaeesmärk ja need peavad pakkuma olulist huvi Euroopa Liidule; c) Euroopa Investeerimispank peab tegema koostööd ja kandma hoolt finantseerimise eest koos muude rahvusvaheliste finantseerimisasutustega tagamaks, et riskid jaotuvad mõistlikult ja projektide tingimused on asjakohased; d) laenude kogusumma soovituslik piir on 100 miljonit eurot; ja e) Venemaa peab täitma oma rahvusvahelised finantskohustused, sealhulgas Pariisi klubi võlgadest tulenevad kohustused.

(5) Euroopa Ülemkogu 23.–24. märtsi 2001. aasta Stockholmi istungjärgul otsustati, et Euroopa Liit peab Euroopa Investeerimispanga kaudu alustama laenude andmist valitud keskkonnaprojektidele Venemaal vastavalt nõukogu poolt määratavatele erikriteeriumidele.

(6) Seepärast on otstarbekas anda Euroopa Investeerimispangale garantii, et see võiks sõlmida laenutehinguid kõnealuste spetsiaalsete laenude andmise raames valitud keskkonnaprojektidele Venemaa Läänemere rannikul, eelkõige Peterburi ja Kaliningradi alal. Euroopa Investeerimispank on kinnitanud oma võimet ja valmisolekut anda oma vahenditest ja oma põhikirja kohaselt laene Loode-Venemaale.

(7) Käesoleva sihtvahendiga seonduv ühenduse spetsiaalne, sajaprotsendiline garantii on oma olemuselt erandlik ja seda ei tule käsitleda pretsedendina tulevikus kasutatavate vahendite suhtes.

(8) Põhjamõõtme keskkonnakaitsepartnerlus (NDEP) seab raamid, milles määratletakse komisjoni, kahe- või mitmepoolsete rahastajate, rahvusvaheliste finantsasutuste ja asjaomaste, üleminekuaja majandusega riikide prioriteedid.

(9) Käesoleva otsuse kohast Euroopa Investeerimispanga finantseerimist Venemaal tuleks juhtida Euroopa Investeerimispanga tavaliste kriteeriumide ja menetluste alusel, sealhulgas asjakohased kontrollimeetmed ning järgides kontrollikoja Euroopa Pettustevastase Ameti asjakohaseid eeskirju ja menetlusi.

(10) Asutamislepingus ei nähta käesoleva otsuse vastuvõtmiseks ette muid volitusi peale artiklis 308 sätestatud volituste,

ON VASTU VÕTNUD JÄRGMISE OTSUSE:

Artikkel 1

Eesmärk

Ühendus annab Euroopa Investeerimispangale (edaspidi EIP) garantii kõigi EIP tavaliste kriteeriumide alusel avatud krediitide maksmisele kuuluvate, kuid mittelaekunud maksetele, mis on seotud Põhjamõõtme raames Venemaa Läänemere valgala investeerimisprojektidele antud spetsiaalsete laenudega. Kõlblikel projektidel peab olema põhjendatud keskkonnaeesmärk ja need peavad pakkuma olulist huvi Euroopa Liidule.

Artikkel 2

Ülemmäär ja tingimused

1. Avatud krediidi ülemmäär on 100 miljonit eurot.

2. Käesoleva otsuse kohaldamisel antakse Euroopa Investeerimispangale ühenduse erandlik sajaprotsendiline garantii, mis katab käesoleva otsuse kohaselt avatud krediidi kogusumma ja kõik sellega seonduvad summad.

3. Projektid, mida rahastatakse garantiiga kaetavatest laenudest, peavad vastama järgmistele kriteeriumidele:

a) kõlblikkustingimused vastavalt artiklile 1;

b) EIP teeb koostööd ja hoolitseb finantseerimise eest koos muude rahvusvaheliste finantsasutustega tagamaks, et riskid jaotuksid mõistlikult ja projektide tingimused oleksid asjakohased.

4. EIP juhatajate nõukogu võtab Euroopa Investeerimispanga põhikirja käsitleva protokolli artikli 18 lõike 1 lõigu 2 alusel igal konkreetsel juhul eraldi vastu otsuse ühenduse garantiiga kaetavate kõigi laenude kohta.

5. EIP direktorite nõukogu esitab projektid juhatajate nõukogule kinnitamiseks ainult juhul, kui Venemaa täidab oma rahvusvahelised finantskohustused, kaasa arvatud Pariisi klubi võlgadega seonduvad kohustused.

Artikkel 3

Aruandlus

Komisjon teavitab Euroopa Parlamenti ja nõukogu igal aastal käesoleva otsuse alusel teostatavatest laenutehingutest ning esitab samal ajal hinnangu käesoleva otsuse täitmise kohta ja projektides osalevate rahvusvaheliste finantsasutuste meetmete koordineerimise kohta. Komisjoni poolt Euroopa Parlamendile ja nõukogule esitatav teave peab sisaldama hinnangut selle kohta, kuivõrd käesoleva otsuse alusel antud laenud on aidanud kaasa Põhjamõõtmega seonduvate ühenduse eesmärkide saavutamisele.

EIP esitab esimeses lõikes määratletud eesmärkide täitmiseks komisjonile kogu asjakohase teabe.

Artikkel 4

Kestus

Garantii katab laenud, mille lepingud on sõlmitud kolme aasta jooksul pärast käesoleva otsuse vastuvõtmist. Kui Euroopa Investeerimispanga antud laenude kogusumma kolme aasta möödudes on artiklis 2 nimetatud ülemmäärast väiksem, pikendatakse kõnealust perioodi automaatselt kuue kuu võrra.

Artikkel 5

Lõppsätted

1. Käesolev otsus jõustub selle avaldamise päeval Euroopa Ühenduste Teatajas.

2. EIP ja komisjon lepivad kokku garantii andmise tingimuste suhtes.

Brüssel, 6. november 2001

Nõukogu nimel

eesistuja

D. Reynders

[1] EÜT C 240 E, 28.8.2001, lk 295.

[2] Arvamus on esitatud 24. oktoobril 2001. aastal (Euroopa Ühenduste Teatajas seni avaldamata).

--------------------------------------------------